b'\n_START_ARTICLE_\nLl\xc3\xa0tzer Tramulles\n_START_SECTION_\nPrimers anys\n_START_PARAGRAPH_\nOri\xc3\xbcnd de Vilafranca del Pened\xc3\xa8s (Barcelona), un cop acabat el seu aprenentatge dins el taller del seu pare, va decorar el bufet dels grans orgues de la catedral de Val\xc3\xa8ncia: aquest \xc3\xa9s el seu primer treball escult\xc3\xb2ric conegut, que data del 1635. L\'any 1638, ens diuen les fonts que habitava a Valls. All\xc3\xad, el 8 de juliol, va morir la seva esposa C\xc3\xa0ndida. L\'any seg\xc3\xbcent, junt amb el seu germ\xc3\xa0 Josep, tamb\xc3\xa9 escultor i autor del retaule major de l\'abadia de Santes Creus, accepten el contracte del retaule major per a l\'esgl\xc3\xa9sia parroquial de Sant Joan Baptista de Valls (Tarragona) per dos mil cinc-centes lliures, el qual va ser cremat i destru\xc3\xaft el 1936. La futura marxa de Ll\xc3\xa0tzer a Perpiny\xc3\xa0 va deixar la tasca al germ\xc3\xa0 m\xc3\xa9s gran. L\'obra, d\'una gran magnific\xc3\xa8ncia, va tenir un proc\xc3\xa9s d\'execuci\xc3\xb3 molt lent i posse\xc3\xafa totes les categories estil\xc3\xadstiques d\'aquest autor com, per exemple, les figures de c\xc3\xa0non curt de gran expressivitat, les estries helico\xc3\xafdals de sentit convergent en els parells de columnes preludien la columna salom\xc3\xb2nica o l\'\xc3\xbas del guardapols damunt de la imatge central._NEWLINE_Posteriorment, el 1643, en una acta notarial estesa a Barcelona, Ll\xc3\xa0tzer es diu habitant de Vilafranca del Pened\xc3\xa8s i d\xc3\xb3na el vist i plau a tot all\xc3\xb2 fet pel seu germ\xc3\xa0, probablement amb el motiu de la seva marxa a Perpiny\xc3\xa0, on hi es va establir aquell mateix any fins al dia de la seva mort, esdevinguda tretze anys despr\xc3\xa9s. Amb aquest trasllat, Tramulles pensava que el seu talent trobaria oportunitats m\xc3\xa9s f\xc3\xa0cils que al seu pa\xc3\xads natal i que tindria menys compet\xc3\xa8ncia.\n_START_SECTION_\nVida al Rossell\xc3\xb3\n_START_PARAGRAPH_\nTramulles arriba a Perpiny\xc3\xa0 en un moment convuls mentre ressonen les revoltes i la guerra francesa-espanyola, dins el context de la Guerra dels Trenta Anys. No obstant, les condicions econ\xc3\xb2miques del Rossell\xc3\xb3, llavors deteriorades, no li van impedir de rebre enc\xc3\xa0rrecs i de posar-se a la feina immediatament, sobretot perqu\xc3\xa8 no es va topar amb cap competidor fort i, tamb\xc3\xa9, perqu\xc3\xa8 va esdevenir definitivament perpinyan\xc3\xa8s establint relacions amb una fam\xc3\xadlia de la ciutat. Aix\xc3\xad doncs, viudo, Ll\xc3\xa0tzer Tramulles es va casar, el 12 de mar\xc3\xa7 de 1644, a la Catedral de sant Joan, amb Maria-\xc3\x80ngela Piris, filla de Francesc Piris, "comerciant d\'aquesta ciutat"._NEWLINE_Les seves relacions familiars li van permetre fer-se con\xc3\xa8ixer m\xc3\xa9s f\xc3\xa0cilment pel territori. De seguida va instal\xc2\xb7lar el seu taller a la parr\xc3\xb2quia de sant Joan, on fins i tot tenia aprenents i col\xc2\xb7laboradors. D\'aqu\xc3\xad sortiran durant una quinzena d\'anys un gran nombre d\'obres, de les quals una petita part, no m\xc3\xa9s de deu, encara existeixen i ens revelen la seva fecunda producci\xc3\xb3.\n_START_SECTION_\nRetaule de la Immaculada Concepci\xc3\xb3 (Cameles, 1643)\n_START_PARAGRAPH_\nPierre Ciuro, un ric pag\xc3\xa8s de Cameles, hauria estat el seu primer client en encarregar-li un retaule. La seva fam\xc3\xadlia, i especialment l\'abat Honor\xc3\xa9, es van obstinar en embellir l\'esgl\xc3\xa9sia parroquial i, per aix\xc3\xb2, van reservar una capella que havia d\'estar dedicada a la Immaculada Concepci\xc3\xb3._NEWLINE_Tramulles doncs va proposar el model en voga en la Catalunya de la primera meitat del segle XVII, que consisteix en disposar teles pintades dins una construcci\xc3\xb3 arquitect\xc3\xb2nica. Aquesta \xc3\xbaltima, molt simple, reposa sobre un basament de ma\xc3\xa7oneria i es redueix a un cos amb quatre columnes sostenint un entaulament. En el compartiment central, una sola est\xc3\xa0tua, molt bella, de la Immaculada Concepci\xc3\xb3 s\'inscriu perfectament en una forn\xc3\xadcula amb un front\xc3\xb3 triangular trencat. En relaci\xc3\xb3 amb la Verge, t\xc3\xa9 una cara molt fina i dirigeix la mirada cap avall; els cabells arrissats li cauen en fins r\xc3\xadnxols sobre les espatlles i mant\xc3\xa9 les mans juntes sobre el pit mentre un fermall sost\xc3\xa9 el mantell, els faldons del qual embolcallen el cos en un elegant plegat. La mitja lluna sota els seus peus recorda la frase de l\'Apocalipsi de sant Joan: "Un gran senyal aparegu\xc3\xa9 en el cel: una dona. El sol l\'envolta, la lluna \xc3\xa9s sota els seus peus i dotze estels coronen el seu cap; ella est\xc3\xa0 encinta" (Apo.XII, 1-2)._NEWLINE_El cim del retaule est\xc3\xa0 constitu\xc3\xaft per una gran pintura que representa Crist, la qual est\xc3\xa0 coronada per un segon front\xc3\xb3 trencat i est\xc3\xa0 flanquejada per volutes on hi reconeixem els personatges de l\'Anunciaci\xc3\xb3. A m\xc3\xa9s, accentua el cim amb l\'escut d\'armes de Ciuro (un suro) i unes pir\xc3\xa0mides molt estilitzades que causen un curi\xc3\xb3s efecte. Ll\xc3\xa0tzer no oblida assenyalar la part superior dels seus retaules i en fa \xc3\xbas d\'aquestes o, de vegades, les reempla\xc3\xa7a per joies o altres adorns similars, reminisc\xc3\xa8ncies de l\'estil familiar dels Tramulles. _NEWLINE_D\'altra banda, els llen\xc3\xa7os s\xc3\xb3n realitzats pel pintor perpinyan\xc3\xa8s Josep Garau i representen sant Joaquim i santa Anna, mentre que la predel\xc2\xb7la acull les escenes de la Nativitat, l\'Adoraci\xc3\xb3 dels pastors i dels Reis Mags. _NEWLINE_Per \xc3\xbaltim, cal afegir que el sagrari, de la mateixa \xc3\xa8poca i del mateix escultor, era originalment per decorar l\'altar major de l\'esgl\xc3\xa9sia.\n_START_SECTION_\nRetaule-major de sant Fructu\xc3\xb3s (Cameles, 1644)\n_START_PARAGRAPH_\nEls habitants de Cameles, satisfets amb els seus serveis, encarregaran a Tramulles l\'any seg\xc3\xbcent un retaule per l\'altar major. Aquest, a difer\xc3\xa8ncia de l\'anterior, \xc3\xa9s un monument m\xc3\xa9s imponent i ric; compost per dos cossos. Les columnes estriades suporten un ampli entaulament, constituint aix\xc3\xad quatre p\xc3\xb2rtics amb front\xc3\xb3 trencat clarament inspirat en el barroc rom\xc3\xa0. Aquesta disposici\xc3\xb3 aporta profunditat, delimita l\'espai al voltant de les imatges i les destaca.  _NEWLINE_D\'altra banda, dins els n\xc3\xadnxols del primer tram apareixen les est\xc3\xa0tues del titular, sant Fructu\xc3\xb3s, bisbe de Tarragona, i dels seus diaques, sant Auguri i sant Eulogi, com ja es va establir en el contracte. Al segon cos, una est\xc3\xa0tua de santa Agn\xc3\xa8s est\xc3\xa0 disposada entre dos grans llen\xc3\xa7os que representen sant Marcel i sant Agust\xc3\xad. Per \xc3\xbaltim, el front\xc3\xb3 est\xc3\xa0 igualment constitu\xc3\xaft per una pintura de la Crucifixi\xc3\xb3._NEWLINE_En relaci\xc3\xb3 a la decoraci\xc3\xb3, aquesta \xc3\xa9s clarament renaixentista i plateresca, \xc3\xa9s a dir, no \xc3\xa9s innovadora respecte a l\'estil vigent a Catalunya. Es limita a reproduir les formes i els temes ornamentals. _NEWLINE_Si ens fixem en la concepci\xc3\xb3 d\'aquest retaule, ens adonem que despla\xc3\xa7ant les obres pintades al segon tram, mostra un clar desafecte d\'aquests a favor de l\'escultura. Per aquesta ra\xc3\xb3, l\'altar major de Cameles anuncia al Rossell\xc3\xb3 una novetat, tot i que segueix sent una obra de transici\xc3\xb3 entre dues tend\xc3\xa8ncies art\xc3\xadstiques diferents. A partir de llavors, Tramulles introduir\xc3\xa0 el gran retaule completament esculpit, en fusta daurada, i a unes proporcions desconegudes fins ara amb la construcci\xc3\xb3 de tres monuments que tindran una gran import\xc3\xa0ncia a Perpiny\xc3\xa0, Millars i Arles de Tec.\n_START_SECTION_\nRetaule de la Confraria del Roser (Perpiny\xc3\xa0,1643)\n_START_PARAGRAPH_\nEl retaule, pensat originalment pel Convent dels Dominics de Perpiny\xc3\xa0, manifesta el talent del mestre i \xc3\xa9s l\'obra responsable d\'haver dif\xc3\xb3s la seva popularitat. Durant la supressi\xc3\xb3 de les Congregacions religioses (1791), va ser traslladat a la parr\xc3\xb2quia ve\xc3\xafna de sant Jaume, on es troba actualment. _NEWLINE_Tal com ens diuen les fonts escrites, en aquest cas, els art\xc3\xadfexs, representants dels confrares i aconsellats pels Germans Predicadors, no van deixar a l\'escultor la tasca de procurar un projecte i de presentar un pressupost. Al contrari, ells mateixos van ser qui van establir un llarg i detallat report en el qual s\'exposa el que seria el futur retaule. El van publicar sota la forma d\'una licitaci\xc3\xb3 p\xc3\xbablica aix\xc3\xad redactada: "Qualsevol que desitgi i senti emprendre i fer el retaule a continuaci\xc3\xb3 descrit pel treball de la capella de la Nostra Senyora del Rosari del Monestir dels Predicadors...pot dir-ho, i ho voldr\xc3\xa0 dir; aquell que menys ofereixi, a aquell se li donar\xc3\xa0...". _NEWLINE_Els confrares volien sobretot que el retaule "aparegui b\xc3\xa9 a la vista i segons com l\'art requereixi"; despr\xc3\xa9s especifiquen, entre altres cl\xc3\xa0usules, les dimensions, el termini de vint-i-quatre mesos, la suma de 600 ducats entregats en tres venciments, recalcant de nou que el treball ser\xc3\xa0 confiat "a aquell que ofereixi el preu m\xc3\xa9s baix". Malgrat les exig\xc3\xa8ncies, els seus desitjos es van realitzar, en part, en detriment de l\'escultor. _NEWLINE_Tamb\xc3\xa9, seria bo posar l\'atenci\xc3\xb3 en un altre punt del document, concretament el que precisa l\'arquitectura del retaule: "la base o pedestal ser\xc3\xa0 de l\'ordre j\xc3\xb2nic", el primer i el segon cossos, "de l\'ordre corinti", el tercer, "d\'ordre compost", i tot coronat per un medall\xc3\xb3 amb "D\xc3\xa9u Pare". En aquest cas, podem percebre la influ\xc3\xa8ncia del barroc rom\xc3\xa0 i la seva teoria relacionada amb la superposici\xc3\xb3 d\'ordres en l\'arquitectura. A m\xc3\xa9s, dins el n\xc3\xadnxol central figurar\xc3\xa0 la Verge del Roser amb, als seus peus, tres angelots. Pel que fa als grans panells esculpits que representen els quinze misteris del Roser, el testimoni escrit especifica com hauran d\'estar disposats: a la predel\xc2\xb7la, els misteris de Dolor, els de Goig al costat de l\'Ep\xc3\xadstola, i els de Gl\xc3\xb2ria al costat de l\'Evangeli. Tot seguit, precisa molts altres detalls arquitect\xc3\xb2nics, com per exemple al cim "les figures de les Virtuts" i l\'empla\xc3\xa7ament de l\'Esperit Sant.  _NEWLINE_Aquesta crida va ser publicada a Perpiny\xc3\xa0 i a Ll\xc3\xa0tzer Tramulles se li va concedir l\'acord. L\'escultor signa el contracte el 30 d\'octubre de 1643 amb el germ\xc3\xa0 Dominique Sunyer, prior dels Dominics, Raph\xc3\xa4el Baldo i Antoine Marti, protectors de la confraria. Malgrat tot, Tramulles va aconseguir l\'elevada suma per l\'\xc3\xa8poca de tres mil lliures perpinyaneses, que no va ser saldada fins al 19 de mar\xc3\xa7 de 1653, \xc3\xa9s a dir, deu anys m\xc3\xa9s tard i a les acaballes de la seva vida. Les dificultats econ\xc3\xb2miques generades per la guerra franca-espanyola van ser sense dubte la causa d\'aquest retard. _NEWLINE_No obstant, Tramulles va seguir fidelment les disposicions del pla previst i les va realitzar estrictament. Sobre un basament d\'una al\xc3\xa7ada discreta, s\'eleven dos cossos amb quatre panells esculpits cadascun. Despr\xc3\xa9s, un tercer, m\xc3\xa9s estret, que acaba en front\xc3\xb3. En el lloc d\'honor es col\xc2\xb7loca a la Mare de D\xc3\xa9u amb el Nen en bra\xc3\xa7os, dins un baldaqu\xc3\xad rod\xc3\xb3 que suporta un pinacle, ornat amb el colom de l\'Esperit Sant. M\xc3\xa9s amunt, trobem una representaci\xc3\xb3 de la Crucifixi\xc3\xb3, i a la part superior, D\xc3\xa9u Pare. A part, els quinze misteris del Roser s\xc3\xb3n disposats seguint l\'ordre previst, \xc3\xa9s a dir, a la predel\xc2\xb7la i als panells laterals._NEWLINE_Si el disseny \xc3\xa9s bastant simple, en realitat redu\xc3\xaft a una superposici\xc3\xb3 de plafons esculpits, l\'ornamentaci\xc3\xb3 \xc3\xa9s en canvi rica i variada: caps d\'\xc3\xa0ngels, cari\xc3\xa0tides al basament, profetes al guardapols, fulles d\'acant i flors diverses, motllures i ornaments de tota mena s\xc3\xb3n un bon exemple de treball d\'ebenisteria renaixentista. Tanmateix, la import\xc3\xa0ncia recau, d\'acord amb la voluntat dels clients, en la presentaci\xc3\xb3 perfecta dels panells, donat que aix\xc3\xb2 \xc3\xa9s el que cal mostrar als fidels. Dins els l\xc3\xadmits imposats pel marc, l\'escultor sap com crear la vida i el moviment; Tramulles destaca  l\'actitud dels personatges, els contorns de la cara i els plecs de les robes, malgrat que de vegades falla per culpa de la rigidesa de les figures o la manca de proporcions.  _NEWLINE_Aquest retaule \xc3\xa9s de fet el que havien volgut realitzar els seus clients: un gran llibre d\'imatges destinades a il\xc2\xb7lustrar els ascens m\xc3\xadstics compresos dins la devoci\xc3\xb3 al sant Rosari. Per mitj\xc3\xa0 de la t\xc3\xa8cnica visual, els confrares, reunits davant l\'altar, comprenien millor els sermons que dirigia el pare dominic. Per aix\xc3\xb2 era necessari "que aparegui b\xc3\xa9 a la vista", perqu\xc3\xa8 cada detall tenia el seu inter\xc3\xa8s, el seu objectiu pedag\xc3\xb2gic. Abans de tot, els confrares havien de con\xc3\xa8ixer els principals esdeveniments de la vida de Crist i de la Verge i, per mitj\xc3\xa0 de s\xc3\xadmbols, podien aconseguir una assimilaci\xc3\xb3 m\xc3\xa9s profunda de la doctrina espiritual proposada. D\'aquesta manera, el baldaqu\xc3\xad en forma de volta arrodonida, elevant-se en un pinacle i portant un colom, est\xc3\xa0 disposat per sobre de la Verge per mostrar l\'acci\xc3\xb3 de l\'Esperit Sant que "la va cobrir amb la seva ombra", segons l\'expressi\xc3\xb3 evang\xc3\xa8lica (Lluc, I, 35). Maria va participar en la redempci\xc3\xb3 sobretot en el moment de la Crucifixi\xc3\xb3, per aix\xc3\xb2 l\'escena es troba una mica m\xc3\xa9s amunt. Els profetes que havien anunciat tots aquests esdeveniments es troben a la vora exterior del retaule. Per\xc3\xb2 els confrares no es limitaven a meditar aquests misteris, els havien de viure: all\xc3\xa0 dalt, les est\xc3\xa0tues simb\xc3\xb2liques de les tres virtuts teologals, la Fe, l\'Esperan\xc3\xa7a i la Caritat, els ensenyen. Finalment, uns infants porten roses recordant el deure d\'oferir el seu cor a la Verge. Com es pot veure, hi ha mat\xc3\xa8ria per meditar i predicar en aquest tractat visual del Roser que \xc3\xa9s aquest retaule. Indiscutiblement, aquesta \xc3\xa9s l\'obra m\xc3\xa9s important i la m\xc3\xa9s representativa de Ll\xc3\xa0tzer Tramulles al Rossell\xc3\xb3. _NEWLINE_De seguida el retaule va ser daurat per l\'artista perpinyan\xc3\xa8s Pierre Guadanyor, que el va revestir ricament a la moda de l\'\xc3\xa8poca tot deixant entreveure reflexos vermells. _NEWLINE_Per \xc3\xbaltim, voldr\xc3\xadem afegir que en el moment del trasllat a l\'esgl\xc3\xa9sia de Sant Jaume, l\'obra no es podia contenir dins la capella on es va reubicar a causa de les seves grans dimensions (llargada 7 m 20, al\xc3\xa7ada 16 m). Per aquesta ra\xc3\xb3, els laterals van ser inclinats en angles obtusos. Aix\xc3\xad doncs, tant la seva disposici\xc3\xb3 general com les seves proporcions es troben modificades.\n_START_SECTION_\nRetaule dels sants Abd\xc3\xb3 i Sen\xc3\xa9n (Arles de Tec, 1647)\n_START_PARAGRAPH_\nUn nou enc\xc3\xa0rrec va fer despla\xc3\xa7ar el taller de Ll\xc3\xa0tzer Tramulles cap a l\'abadia d\'Arles, al Vallespir, on va estar convidat a treballar per voluntat dels Pares Benedictins. Aqu\xc3\xad tenia com a objectiu explicar la vida i la llegenda dels sants Abd\xc3\xb3 i S\xc3\xa9nen, molts populars en tota la regi\xc3\xb3, les rel\xc3\xadquies dels quals estaven conservades precisament dins l\'esgl\xc3\xa9sia abacial. Van creure convenient que un gran retaule honoraria els seus patrons i instruiria els fidels. Malauradament no es conversa cap document que faciliti el coneixement d\'aquesta construcci\xc3\xb3, per\xc3\xb2 sabem que va ser acabat el 1647. _NEWLINE_Aquest monument, que es troba dins una capella de la nau lateral nord de l\'abadia, no consta de base esculpida; com succeeix freq\xc3\xbcentment durant la primera meitat del segle XVII, reposa sobre una estructura de ma\xc3\xa7oneria. Est\xc3\xa0 doncs constitu\xc3\xaft per una predel\xc2\xb7la, dos cossos amb quatre panells esculpits i l\'habitual Crucifixi\xc3\xb3 acabant en front\xc3\xb3. A la part inferior central est\xc3\xa0 disposat l\'armari de les rel\xc3\xadquies, que cont\xc3\xa9 el reliquiari i uns bells bustos del segle XV. D\'altra banda, les est\xc3\xa0tues dels sants patrons es troben en el lloc d\'honor sota un gran baldaqu\xc3\xad. Els sants Abd\xc3\xb3 i Sen\xc3\xa9n vesteixen, segons la llegenda, com a pr\xc3\xadnceps perses: porten una corona, l\'espasa al costat i una palma a la m\xc3\xa0, per\xc3\xb2 tamb\xc3\xa9 polaines, armadura i toga, per recordar la seva estada a Roma, on van ser martiritzats per l\'emperador Deci, l\'any 250. Per sobre de la c\xc3\xbapula del baldaqu\xc3\xad es va col\xc2\xb7locar una Immaculada Concepci\xc3\xb3 amb els \xc3\xa0ngels i la mitja lluna als seus peus. _NEWLINE_L\'arquitectura \xc3\xa9s bastant simple, d\'una sobrietat molt elegant. L\'entaulament est\xc3\xa0 tallat per un desencaixament amb la intenci\xc3\xb3 de crear profunditat tot evitant la monotonia. L\'ornamentaci\xc3\xb3, for\xc3\xa7a abundant, tamb\xc3\xa9 brilla per la finesa del seu disseny. Podem destacar la delicadesa dels frisos, les columnes estriades i l\'\xc3\xbas de volutes, querubins, fruites, flors i dissenys geom\xc3\xa8trics. En aquest cas, la t\xc3\xa8cnica \xc3\xa9s excel\xc2\xb7lent, superior a la dels panells; aquesta ens mostra un Tramulles millor dotat per l\'arquitectura i l\'ornamentaci\xc3\xb3 que per l\'execuci\xc3\xb3 dels baixos relleus.  _NEWLINE_En relaci\xc3\xb3 amb els dotze panells esculpits, expliquen la llegenda dels sants Abd\xc3\xb3 i Sen\xc3\xa9n i com es van convertir en sants patrons d\'Arles. Acusats davant de l\'emperador Deci de donar sepultura als m\xc3\xa0rtirs, Abd\xc3\xb3 i Sen\xc3\xa9n van compar\xc3\xa8ixer davant seu; havent refusat d\'enaltir els \xc3\xaddols, van ser condemnats a les feres. Per\xc3\xb2 l\'endem\xc3\xa0, a l\'hora de l\'espectacle, els lleons i els \xc3\xb3ssos van ser trobats morts dins de les seves g\xc3\xa0bies. L\'emperador va tractar per tots els mitjans fer-los apostatar, amb l\'intent de fer-los temptar amb unes cortesanes i despr\xc3\xa9s convidant-los a adorar l\'est\xc3\xa0tua del Sol (a la predel\xc2\xb7la). No obstant, tots aquests intents van romandre sense \xc3\xa8xit. Tamb\xc3\xa9 els va fer flagel\xc2\xb7lar i arrossegar de nou davant de la imatge idol\xc3\xa0trica; de nou, en la fossa dels lleons, les feres jeien als seus peus. Per \xc3\xbaltim, l\'emperador els va fer decapitar en la seva pres\xc3\xa8ncia (segon tram). _NEWLINE_Els cossos sants van restar a Roma fins al segle X. Llavors, Arnulf, abat d\'Arles, desconsolat pels cataclismes que assolaven el pa\xc3\xads, va decidir anar a buscar les rel\xc3\xadquies tutelars a la Ciutat Eterna. El Papa li va concedir de bon grat les dels sants Abd\xc3\xb3 i Sen\xc3\xa9n, que despr\xc3\xa9s d\'una revelaci\xc3\xb3 les va descobrir dins una tomba romana. Com a mesura de protecci\xc3\xb3, Arnulf va tancar el preci\xc3\xb3s tresor dins de dos barrils, amb doble fons, que contenien aigua i vi, i va fer cam\xc3\xad. Durant el viatge de retorn, una dona dominada pel dimoni va revelar el veritable contingut dels barrils. Per desenganyar tot el m\xc3\xb3n, l\'abat va donar beure a la senyora, qui al mateix instant es va trobar alliberada de la possessi\xc3\xb3. Una \xc3\xbaltima desventura havia de marcar aquesta translaci\xc3\xb3: a punt d\'arribar al poble, la mula que portava les rel\xc3\xadquies va caure per un precipici i, afortunadament sense danys, va continuar trotant fins a la pla\xc3\xa7a de l\'esgl\xc3\xa9sia. All\xc3\xad, les campanes van sonar soles, les rel\xc3\xadquies es van retirar dels barrils quan els monjos i els habitants ja estaven reunits al voltant i les van portar en triomf dins l\'esgl\xc3\xa9sia (primer tram). D\'aquesta manera es troben il\xc2\xb7lustrades, en taules ing\xc3\xa8nues per\xc3\xb2 vives, les vides dels sants d\'Arles.  _NEWLINE_En el mateix moment que estava construint aquesta obra, Tramulles va rebre molts altres enc\xc3\xa0rrecs per la plana: retaules a Canet, Brouilla, Latour-bas-Elne, d\'altres pels Agustins i pels Carmelites de Perpiny\xc3\xa0. Fins a tal punt que ell mateix no podia executar completament el de Corneilla-de-la-Rivi\xc3\xa8re, i ho va resoldre confiant-lo al mestre Josep Balasco, "fuster de Perpiny\xc3\xa0". Malgrat aix\xc3\xb2, sembla que d\'aquests treballs no en resta res.\n_START_SECTION_\nRetaule-major de Millars (1647?)\n_START_PARAGRAPH_\nMalgrat la manca de documents, nom\xc3\xa9s es sap que va ser daurat el 1647 pel pintor perpinyan\xc3\xa8s J\xc3\xa9rome Hortola. Tot i que \xc3\xa9s diferent de les altres obres de Tramulles, moltes similituds permeten con\xc3\xa8ixer la seva t\xc3\xa8cnica i els seus procediments a l\'hora de treballar l\'ornamentaci\xc3\xb3. La utilitzaci\xc3\xb3 d\'elements de frontons partits, el baldaqu\xc3\xad amb un pinacle amunt, els florons del cim, els guardapols acabats en cares de perfil, l\'\xc3\xbas abundant d\'imbricacions, de romboides i de denticles s\xc3\xb3n propis del seu estil.     _NEWLINE_Tanmateix, el llegat renaixentista i l\'arquitectura ben estructurada el revelen. El basament, sense cap ornament, suporta una s\xc3\xb2lida estructura de dos cossos de columnes i entaulaments, coronats per tres baldaquins. A Millars, l\'escultor ha eliminat totalment els panells esculpits i els ha substitu\xc3\xaft per sis n\xc3\xadnxols que contenen, en el primer tram, les est\xc3\xa0tues de santa Eul\xc3\xa0lia de M\xc3\xa8rida, patrona de la parr\xc3\xb2quia, i dos sants Joan; en el segon, la de Nostra Senyora dels Remeis i les dels sants Pere i Pau._NEWLINE_El que caracteritza particularment aquest gran retaule \xc3\xa9s el ritme, obtingut per una repetici\xc3\xb3 dels mateixos motius. En efecte, una sola i mateixa banda compr\xc3\xa8n de baix a dalt una consola bolcada, un drapejat, una altra consola i despr\xc3\xa9s un mascar\xc3\xb3. Aquest esquema es repeteix vuit cops en el primer tram, i el mateix en el segon tram. Cada ornament est\xc3\xa0 disposat a cada costat de les columnes en un paral\xc2\xb7lelisme rigor\xc3\xb3s. A m\xc3\xa9s, els dissenys geom\xc3\xa8trics han eliminat gaireb\xc3\xa9 la decoraci\xc3\xb3 floral o vegetal. Finalment, un daurat recent recobreix totalment el monument.\n_START_SECTION_\nRetaule de sant Francesc de Paula (1654)\n_START_PARAGRAPH_\nEl retaule dedicat a sant Francesc de Paula, avui a la catedral de sant Joan Baptista de Perpiny\xc3\xa0, \xc3\xa9s el millor conservat. Els Pares M\xc3\xadnims del convent de la Nostra Senyora de la Vict\xc3\xb2ria, de la mateixa ciutat, van ser qui el van encarregar en honor del seu sant fundador, igualment venerat dins la di\xc3\xb2cesi. L\'any 1790 es va realitzar el traslladat del retaule a la catedral._NEWLINE_Un primer contracte entre el pare Rafael Hospital i Tramulles, signat el 25 de mar\xc3\xa7 de 1654, consideren la utilitzaci\xc3\xb3 d\'elements ja existents, per\xc3\xb2 van canviar d\'opini\xc3\xb3 i un nou acord va ser concl\xc3\xb2s el 30 de gener de 1656, sis mesos abans de la mort de l\'escultor. Tramulles, doncs, no va tenir temps per acabar-lo, i la seva v\xc3\xaddua, Maria-\xc3\x80ngela, va confiar aquesta tasca a Llu\xc3\xads Generes (28 de maig de 1657). Com que es tracta d\'una obra conjunta \xc3\xa9s dif\xc3\xadcil distingir quina part correspon a un i quina a l\'altre, sobretot perqu\xc3\xa8 les seves concepcions i les seves t\xc3\xa8cniques eren bastant similars. Altrament, l\'execuci\xc3\xb3 \xc3\xa9s bastant tradicional. A banda i banda de l\'est\xc3\xa0tua central, sis panells en mig relleu expliquen la vida i els miracles del taumaturg. Les tres columnes reunides que sostenen el baldaqu\xc3\xad s\xc3\xb3n d\'una noble eleg\xc3\xa0ncia. Com \xc3\xa9s habitual en l\'\xc3\xa8poca, excepte els personatges, tot est\xc3\xa0 daurat.\n_START_SECTION_\nMort\n_START_PARAGRAPH_\nDespr\xc3\xa9s d\'una brillant carrera com a escultor que va durar anys, sentint-se ja malalt, va fer el seu testament el 1652, i va morir a principis d\'agost del 1656. Segons el seu desig, va ser enterrat a la catedral de sant Joan de Perpiny\xc3\xa0, dins la cripta dels confrares del Sant Sagrament._NEWLINE_Mort relativament jove, va deixar sis fills: tres nois, Josep, Francesc (1645) i Ll\xc3\xa0tzer (1646), i tres filles, Br\xc3\xadgida (1648), Maria-\xc3\x80ngela (1650) i Isabel (1654), tots nascuts i batejats a la parr\xc3\xb2quia de sant Joan. En el seu testament va llegar 80 misses a celebrar pel rep\xc3\xb2s de la seva \xc3\xa0nima, va deixar les seves \xc3\xbaltimes voluntats i va fer una repartici\xc3\xb3 entre els seus fills. Una disposici\xc3\xb3 d\'aquest document deixa entreveure un drama familiar: demana als seus fills leg\xc3\xadtims que proporcionin com a m\xc3\xadnim habitatge i aliment a Josep, un fill il\xc2\xb7leg\xc3\xadtim del qual ignorem l\'origen. _NEWLINE_En els \xc3\xbaltims moments de la seva vida, la seva situaci\xc3\xb3 econ\xc3\xb2mica no era brillant. Malgrat el seu talent i la seva enorme producci\xc3\xb3, no es va enriquir al Rossell\xc3\xb3. En l\'inventari dels seus b\xc3\xa9ns, preparat el 14 d\'agost de 1656, \xc3\xa9s a dir, despr\xc3\xa9s de la seva mort, veiem que poca cosa es va trobar "dins el taller on l\'anomenat Tramulles treballava", tret dels estris d\'escultor.'